SK Úradný vestník Európskej únie C 195/10

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2016/C 195/08)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

„POULET DU PERIGORD“

EÚ č.: FR-PGI-0005-01374 – 24.9.2015

CHOP ( ) CHZO ( X )

1. Názov

„Poulet du Périgord“.

2. Členský štát alebo tretia krajina

Francúzsko.

3. Opis poľnohospodárskeho výrobku alebo potraviny

3.1. Druh výrobku

Trieda 1.1. Čerstvé mäso (a droby).

3.2. Opis výrobku, na ktorý sa vzťahuje názov uvedený v bode 1

Kura „Poulet du Périgord“ pochádza z pomaly rastúcich línií typu holokrčka (žlté kura) a/alebo typu bez holého krku (biele kura).

„Poulet du Périgord“ s minimálnym trvaním chovu 81 dní je mäsité kura s dobre vyvinutou a pevnou svalovou hmotou rovnomerne rozloženou na jemnej kostre. Tenká koža jednotnej farby (žltá alebo biela) pokrýva dostatočnú, ale nie prehnanú vrstvu podkožného tuku. Pretučnenosť sa vyznačuje rovnomerným rozložením pod kožou, bez ukladania v brušnej dutine alebo v podpazuší.

Môže sa predávať v podobe celých jatočných tiel alebo rozporciované, čerstvé alebo mrazené. Môže byť balené vo fólii, vákuovo alebo v ochrannej atmosfére.

Jatočné telá „Poulet du Périgord“ môžu mať podobu:

— čiastočne vypitvaného jatočného tela (ošklbaná hydina bez vnútorností, s hlavou, nohami a drobkami),

— jatočného tela „pripraveného na varenie“ (ošklbaná hydina bez vnútorností, bez hlavy, s behákmi alebo bez nich),

— jatočného tela „métifet“ alebo „métifait“ (ošklbaná hydina bez vnútorností, s behákmi alebo bez nich a s hlavou zahnutou pod krídlo).

Minimálna hmotnosť jatočného tela je 1 kg u jatočného tela pripraveného na varenie alebo 1,3 kg u čiastočne vypitvaného jatočného tela.

Kvalite prezentácie celých jatočných tiel sa venuje mimoriadna starostlivosť a nevyskytujú sa žiadne nedostatky.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Počas celého obdobia chovu sa podáva krmivo zložené výhradne z rastlín, minerálov a vitamínov.

Povinnou rastlinnou zložkou v zmesi sú:

— kukurica v rôznom podiele v závislosti od veku,

— aspoň jedna ďalšia obilnina, najmä pšenica, jačmeň, tritikale, cirok, ovos,

— bielkovinové plodiny na vyváženie kŕmnej dávky.

Počas obdobia chovu sa rozlišujú tri fázy zodpovedajúce rôznym fyziologickým potrebám, ku ktorým sú priradené rôzne podiely obilnín:

— Začiatočná fáza: 1. – 28. deň:

Začiatočné krmivo tvorí (hmotnostne) najmenej 50 % obilnín v zmesi (obilniny a vedľajšie produkty z obilnín). Z obilnín musí byť prítomná kukurica a aspoň jedna ďalšia slamová obilnina (pšenica, jačmeň, tritikale, ovos) alebo cirok.

Minimálny podiel kukurice (hmotnostne) v tejto zmesi obilnín je stanovený na 25 % pre žlté kura a 15 % pre biele kura.

— Fáza rastu: 29. – 52. deň:

Rastové krmivo tvorí (hmotnostne) najmenej 70 % obilnín v zmesi (obilniny a vedľajšie produkty z obilnín). Z obilnín musí byť prítomná kukurica a aspoň jedna ďalšia slamová obilnina (pšenica, jačmeň, tritikale, ovos) alebo cirok.

Minimálny podiel kukurice (hmotnostne) v tejto zmesi obilnín je stanovený na 30 % pre žlté kura a 15 % pre biele kura.

— Fáza výkrmu, od 53. dňa až po vek odobratia kureniec z chovu, t. j. najmenej 81 dní:

Výkrmové krmivo tvorí (hmotnostne) najmenej 80 % obilnín v zmesi (obilniny a vedľajšie produkty z obilnín). Z obilnín musí byť prítomná kukurica a aspoň jedna ďalšia slamová obilnina (pšenica, jačmeň, tritikale, ovos) alebo cirok.

Minimálny podiel kukurice (hmotnostne) v tejto zmesi obilnín je stanovený na 30 % pre žlté kura a 15 % pre biele kura.

Do každého druhu krmiva sa systematicky pridáva íl (bentonit). Jeho podiel v krmive je stanovený na najmenej 2 kg/t.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Chov a porážanie kurčiat „Poulet du Périgord“ sa uskutočňujú v zemepisnej oblasti.

Périgordské bitúnky si pri výbere jatočných tiel vyvinuli špeciálne know-how, ktoré si uchovávajú a ktoré prispieva k dobrej povesti výrobku a ku konečnej kvalite prezentácie výrobkov.

Obáraniu a šklbaniu, pitvaniu, zviazaniu a schladzovaniu sa musí venovať maximálna starostlivosť, lebo iba bezchybné jatočné telá sa predávajú vcelku. Vykonávajú sa preto dve triedenia, jedno pred zviazaním a druhé po schladení.

Pokiaľ ide o kurence „métifet“ alebo „métifait“, pitvanie a konečná úprava sa vykonávajú ručne.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Porciovanie a balenie sa uskutočňujú na mieste porážky. Vďaka tomu je možná nadväznosť jednotlivých úkonov a nedochádza k zhoršovaniu kvality mäsa pri kontakte so vzduchom. Keďže prezentácia čerstvého a mrazeného mäsa musí byť bezchybná, manipulácia s nimi musí byť obmedzená o to viac, že „Poulet du Périgord“ má tenkú kožu. Mrazenie sa musí začať najneskôr do 24 hodín po porážke. Uvedené skutočnosti si vyžadujú rýchle balenie, takže jeho realizácia vo vymedzenej oblasti umožňuje zabezpečiť dodržanie kritérií prezentácie.

3.6. Špecifické pravidlá označovania výrobku, na ktorý sa vzťahuje registrovaný názov

Označenie výrobku obsahuje názov CHZO „Poulet du Périgord“.

Etikety a predajná dokumentácia musia obsahovať spoločné logo:

4. Stručné vymedzenie zemepisnej oblasti

Zemepisná oblasť zahŕňa územie departementov:

— Charente, pričom sa obmedzuje na kantóny: Aubeterre-sur-Dronne, Chalais, Montbron, Montemboeuf, Montmoreau-Saint-Cybard, Villebois-Lavalette,

— Charente-Maritime, pričom sa obmedzuje na kantón Montguyon,

— Corrèze, pričom sa obmedzuje na kantóny: Argentat, Ayen, Beaulieu-sur-Dordogne, Beynat, Brive-la-Gaillarde-Centre, Brive-la-Gaillarde-Nord-Est, Brive-la-Gaillarde-Nord-Est, Brive-la-Gaillarde-Sud-Est, Brive-la-Gaillarde-Sud-Ouest, Corrèze, Donzenac, Égletons, Juillac, Larche, Lubersac, Malemort-sur-Corrèze, Meyssac, Seilhac, Treignac, Tulle-Campagne-Nord, Tulle-Campagne-Sud, Tulle-Urbain-Nord, Tulle-Urbain-Sud, Uzerche, Vigeois,

— Dordogne,

— Gironde, pričom sa obmedzuje na kantóny: Castillon-la-Bataille, Coutras, Lussac, Pujols, Sainte-Foy-la-Grande,

— Haute-Vienne, pričom sa obmedzuje na kantóny: Aixe-sur-Vienne, Ambazac, Châlus, Châteauneuf-la-Forêt, Eymoutiers, Laurière, Limoges-Beaupuy, Limoges-Isle, Limoges-Landouge, Limoges-Couzeix, Limoges-Cité, Limoges-Le Palais, Limoges-Condat, Limoges-Panazol, Limoges-Corgnac, Limoges-Puy-las-Rodas, Limoges-Grand-Treuil, Limoges-Vigenal, Limoges-Émailleurs, Limoges-Carnot, Limoges-Centre, Limoges-La Bastide, Nexon, Nieul, Oradour-sur-Vayres, Pierre-Buffière, Rochechouart, Saint-Germain-les-Belles, Saint-Junien-Est, Saint-Junien-Ouest, Saint-Laurent-sur-Gorre, Saint-Léonard-de-Noblat, Saint-Mathieu, Saint-Yrieix-la-Perche,

— Lot, pričom sa obmedzuje na kantóny: Bretenoux, Cahors-Nord-Est, Cahors-Nord-Ouest, Cahors-Sud, Cajarc, Castelnau-Montratier, Catus, Cazals, Gourdon, Gramat, Labastide-Murat, Lacapelle-Marival, Lalbenque, Lauzès, Limogne-en-Quercy, Livernon, Luzech, Martel, Montcuq, Payrac, Puy-l’Évêque, Saint-Céré, Saint-Germain-du-Bel-Air, Saint-Géry, Salviac, Souillac, Vayrac,

— Lot-et-Garonne, pričom sa obmedzuje na kantóny: Cancon, Castelmoron-sur-Lot, Castillonnès, Duras, Fumel, Lauzun, Marmande-Est, Marmande-Ouest, Monclar, Monflanquin, Sainte-Livrade-sur-Lot, Seyches, Tonneins, Tournon-d’Agenais, Villeneuve-sur-Lot-Sud, Villeréal, Le Mas-d’Agenais.

5. Súvislosť so zemepisnou oblasťou

Špecifickosť zemepisnej oblasti

Zemepisná oblasť sa nachádza v juhozápadnej štvrtine Francúzska so stredom v departemente Dordogne.

Takto vymedzená oblasť Périgord zodpovedá rozsiahlej podhorskej oblasti so svahmi vo všeobecnosti naklonenými na severovýchod a juhozápad. Množstvo vodných tokov pri prechode cez horniny z tejto oblasti s rôznym stupňom tvrdosti vyformovalo sieť malých údolí s rôznou orientáciou a profilom, ktorá je jedným z hlavných a štruktúrnych znakov périgordského reliéfu. Iba údolia bohaté na nánosy sú v skutočnosti vhodné na pestovanie obilnín. Často strmé a zalesnené svahy sú vyhradené skôr na chov.

Výsledkom zložitých geologických podmienok je prítomnosť početných ložísk nerastných surovín (železo, zlato, vápenec, kaolín). Niektoré z nich sa využívajú na produkciu smektického ílu bentonitového alebo montmorillonitového druhu s osobitnými vlastnosťami.

Podnebie zemepisnej oblasti je vo všeobecnosti mierne, „zoslabeného oceánskeho“ typu, to znamená, že podlieha podnebnému systému severného Atlantiku, ale s výraznými vplyvmi kontinentálneho a stredomorského typu.

Pestovanie kukurice je v celej zemepisnej oblasti veľmi rozšírené. Vo veľkom sa pestujú slamové obilniny, z ktorých prevláda pšenica letná a tritikale.

Pokiaľ ide o ľudský faktor, chov hydiny v oblasti Périgord sa začal výrazne rozvíjať od 14. storočia.

Až v 19. storočí sa z oblasti Périgord stalo územie úplne zamerané na produkciu hydiny, kde si však výroba stále zachováva svoju tradičnú povahu rodinného typu.

V roku 1953 vznikol prvý zväz „Syndicat de défense du Poulet Fermier du Périgord“. Vo svojom dobovom technickom predpise vymedzuje spôsob chovu hydiny „podľa zaužívanej périgordskej farmárskej metódy“.

Ešte aj dnes sa pri chove „Poulet du Périgord“ využívajú extenzívnejšie postupy chovu z minulosti. Pri chove, ktorý prebieha vonku, sa využívajú „rustikálne pomaly rastúce“ línie.

Kŕmna dávka obsahuje nezávisle od veku hydiny zmes aspoň dvoch obilnín, ktorá musí obsahovať kukuricu a aspoň jednu ďalšiu obilninu, najmä pšenicu, jačmeň, tritikale, cirok a ovos. Périgordskí chovatelia každý deň podávajú niekoľko hrstí obilnín v podobe celých zŕn na podstielku v chovnom objekte.

Kŕmnu dávku dopĺňajú bentonitom, t. j. ílom dobre známym v oblasti Périgord svojimi tráviacimi účinkami u hydiny, ktorý pochádza z ložísk z tejto oblasti.

Špecifickosť výrobku

„Poulet du Périgord“ je kura s kožou jednotnej farby, ktorá necháva vyniknúť dobre vyvinutej a pevnej svalovej hmote rovnomerne rozloženej na jemnej kostre. Dostatočná, ale nie prehnaná pretučnenosť sa vyznačuje rovnomerným rozložením pod kožou a vo svaloch (intersticiálny tuk) bez ukladania v brušnej dutine alebo v podpazuší.

Kvalite prezentácie celých jatočných tiel sa venuje mimoriadna starostlivosť a nevyskytujú sa žiadne nedostatky.

Z týchto osobitých vlastností kuraťa „Poulet du Périgord“ vyplýva jeho dobrá povesť.

Príčinná súvislosť

Spojenie s pôvodom kuraťa „Poulet du Périgord“ sa zakladá na kvalite a povesti.

Zemepisná oblasť je vďaka svojmu miernemu podnebiu a nízkej až strednej nadmorskej výške priaznivé miesto na chov hydiny.

Údolia bohaté na zrážky sa využívajú na pestovanie obilia a stráne, často strmé a zalesnené, na výbeh hydiny.

Obilie sa pridáva do kŕmnej dávky na základe pravidelného a časom overeného striedania plodín na périgordských hospodárstvach a vytvára špecifický a obzvlášť dobre vyvážený nutričný profil pre chov kureniec.

Z využívaných plodín prevažuje kukurica, ktorej pestovanie je najrozšírenejšie: zrno je vďaka chýbajúcemu vonkajšiemu obalu ľahšie stráviteľné, a teda lepšie vstrebateľné. Vďaka vysokému obsahu tuku a škrobu ide o obilninu s mimoriadnou energetickou hodnotou, vhodnú na vychovanie mäsitej, ba až bucľatej hydiny.

Systematické pridávanie ílu (bentonitu) do kŕmnej dávky zaisťuje veľmi dobrý zdravotný stav a lepšie podmienky v chovnom objekte, čo má priaznivé účinky na harmonickejší a rovnomernejší rast hydiny. Táto prax périgordských chovateľov je obzvlášť dôležitá a opodstatnená pre rast svalovej hmoty a pretučnenosť kuraťa „Poulet du Périgord“ pochádzajúceho z pomaly rastúcej línie.

Pridávanie bentonitu do všetkého krmiva vedie k lepšiemu vstrebávaniu kŕmnej dávky počas celého života zvieraťa. Výsledkom lepšieho vstrebávania je lepší rozvoj tkanív, najmä svalov, a lepšie rozloženie tuku. Jatočné telá majú preto menej tuku v brušnej dutine a menej podkožného tuku. Koža sa javí ako tenká, má jednotné zafarbenie na celom jatočnom tele a necháva vyniknúť svalovej hmote.

Táto prax je spojená s praxou odvodenou od tradície každodenného podávania niekoľkých hrstí obilnín v podobe celých zŕn na podstielku v chovnom objekte. Tento starodávny zvyk, ktorý kedysi slúžil gazdinej na zhromaždenie hydiny, posilňuje vzťah medzi chovateľom a jeho hydinou, u kurčiat podporuje inštinkt hľadania potravy a tým uľahčuje prehľadávanie výbehu. Uvedené správanie má za následok intenzívnejšiu fyzickú aktivitu, ktorá pomáha rastu svalov a podporuje lepšie rozloženie tuku v svaloch.

Takisto prispieva k stimulácii funkcie žalúdka už v skorom veku, čím pomáha zlepšovať vstrebávanie zložiek kŕmnej dávky a prispieva k rozvoju svalov.

Navyše podporuje neustále prehrabávanie podstielky kurencami, vďaka čomu sa prevzdušňuje a udržuje suchá dlhšie vzhľadom na trvanie chovu tejto hydiny.

Napokon prítomnosť vo vnútri chovného objektu na veľmi čistej podstielke podporuje stav operenia, čoho výsledkom je ľahšie šklbanie, a teda bezchybná kvalita prezentácie celých jatočných tiel.

Aj chov vonku v často strmých a zalesnených výbehoch má vplyv na špecifické vlastnosti kuraťa „Poulet du Périgord“: prejavuje sa pevnejšou kostrou, ktorá umožňuje väčší rast svalov (pŕs a stehien) na úkor podkožného tuku.

Na všetky uvedené skutočnosti poukázala v roku 1929 La Mazille, slávna kuchárka z tohto regiónu, vo svojej zbierke miestnych receptov: „Jedným z hlavných dôvodov výbornej kvality hydiny Périgord je spôsob kŕmenia a výkrmu kukuricou“.

Povesť kuraťa „Poulet du Périgord“ bola preukázaná aj v 19. storočí vďaka súťažiam, ktoré sa najskôr organizovali v Dordogne (1862) a neskôr v susedných departementoch (Limoges 1862, Agen 1863, Niort 1866) a na ktorých boli väčšinou oceňovaní périgordskí chovatelia.

Aj v súčasnosti víťazi všeobecnej poľnohospodárskej súťaže (Salon international de l’agriculture, Paríž) za posledné desaťročie potvrdzujú veľmi dobrú pozíciu kuraťa „Poulet du Périgord“ na národnej úrovni, a to tak v prípade celého kuraťa, ako aj porciovaných výrobkov.

— Celé kura: zlato (2005 – 2010), striebro (2004 – 2005 – 2010), bronz (2006).

— Kuracie prsia: zlato (2010), bronz (2005 – 2006).

— Kuracie stehno: zlato (2003 – 2007), striebro (2009), bronz (2004 – 2010).

Odkaz na uverejnenie špecifikácie

(článok 6 ods. 1 druhý pododsek tohto nariadenia)

https://info.agriculture.gouv.fr/gedei/site/bo-agri/document_administratif-7f021529-d866-4d12-9860-ec61a860a6b0

(1) Ú. v. EÚ L 343, 14.12.2012, s. 1.